  Туспуктэм: Татьяна Пунгина Майя Бывальцева Удмуртиысь эмъяськонниосы Ижкарысь школаын ыбылӥськон дыръя сӧсырмем тямыс пиналъёс кылизы, соослэн тазалыксы шоро-куспо лыдъяське. Со сярысь элькунлэн тӧроез Александр Бречалов журналистъёсын пумиськонын вераз. « Элькунысь эмъюртъёсын али тямыс пиналъёс кылемын, тазалыксы шоро-куспо. Ньылез — Нылпиослы клиникая элькун эмъюртын но ньылез Нырысетӥ элькун эмъюртын » Александр Бречалов, Удмуртилэн тӧроез 15 адямиез Россиысь МЧС-лэн Ил-76 самолётэныз Москвае нуизы, омыр судноын нимысьтыз эм модульёс вань. Сюрес вылын пациентъёсты «Центроспас» отрядысь, Россиысь тазалыкез утёнъя министерствоысь эм ӧнерчиос, МЧС-ысь психологъёс чаклалозы. Туспуктэм: МЧС-лэн пресс-службаез Ижкарын психологъёс ужзэс азьланьто. 86 номеро лицеыйн психологи юрттэт сётонъя штабын МЧС-ысь, озьы ик Удмуртиысь, Казаньысь, Нижний Новгородысь ӧнерчиос ужало. « Татын ӧнерлыко адямиослэн бадӟым командазы, соос та выллем учыръёсты ортчылӥзы ни. Али юрттэт дышетӥсьёслы но, анай-атайёслы но, пиналъёслы но кулэ. Та уж нырысетӥ минутъёсысен нуиське, нялтас вераса, ӟырдыт линие гинэ 260 жингыртонъёс вуизы ни. Али ми пусйим, таӵе психологи юрттэт но уж куинь толэзь мыноз, кулэяськон луиз ке » Александр Бречалов, Удмуртилэн тӧроез Озьы ик псиологи юрттэт 8-800-100-24-47, 8-800-100-09-068 но +7 (3412) 51-45-50 номеръёсъя басьтыны луоз. Тодэ вайытом, азьвылгес Ижкаре Россиысь Следствиосъя комитетлэн кивалтӥсез Александр Бастрыкин но следовательёс вуизы. Тегъёс: Ижкар пиналъёс АлександрБречалов Тазалык Шимучыръёс  